Staat gaan appelleer teen McBride se vryspraak | Maroela Media
Die staat gaan teen die onlangse vryspraak van Robert McBride, die voormalige hoof van die Ekurhuleni-metropolisie wat aanvanklik tronkstraf opgelê is vir dronkbestuur en regsverydeling, appelleer.
Die appèl is by die Pretoriase hooggeregshof ingedien, het Beeld Woensdag berig.
McBride het op 21 Desember 2006 van die metropolisie se jaareindfunksie naby Hartbeespoortdam gery toe hy sy motor gerol het. McBride is in April 2011 skuldig bevind op die aanklagte teen hom en is in September tot vyf jaar tronkstraf gevonnis. Hy het teen dié vonnis appèl aangeteken.
Regter Cynthia Pretorius het hom op 28 Maart 2013 onskuldig bevind en het aangevoer dat die staat geen van die klagtes teen die beskuldigde bo redelike twyfel kon bewys nie.
In die staat se appèl voer hulle aan dat die appèl-regters die fout begaan het om McBride se voormalige kollegas te dwing om vrae te beantwoord wat hulle kon inkrimineer. Dit staat voer aan dat die drie kollegas die reg het om stil te bly. Hulle maak ook kapsie omdat die landdroshof ŉ verklaring van ŉ getuie, dr. Joseph Moratioa, as bewys verwerp het omdat hy dood is voordat hy kon getuig.